Puolustusministerin vastaus kansanedustaja Sirpa Paateron/sd ym. kirjalliseen kysymykseen KK 308/2017 vp

Vastaus kirjalliseen kysymykseen puolustusvoimien rynnäkkökiväärien lahjoittamisesta Maanpuolustuskoulutusyhdistykselle





Eduskunnan puhemiehelle

Eduskunnan työjärjestyksen 27 §:ssä mainitussa tarkoituksessa Te, Arvoisa puhemies, olette toimittanut asianomaisen ministerin vastattavaksi kansanedustaja Sirpa Paateron /sd ym. näin kuuluvan kirjallisen kysymyksen KK 308/2017 vp:





Mihin perustuu puolustusministeriön kanta siitä, että MPK on puolustusvoimien strateginen kumppani, mikä on lainsäädäntöpohjana aseiden luovutukselle, kun otetaan huomioon, että lakia MPK:sta ei ole olemassa, mitkä ovat ne MPK:n julkiset hallintotehtävät, joiden hoitamiseksi näitä aseita luovutetaan, miksi valtion omaisuutta voidaan katsoa luovutettavan vastikkeetta, vaikka kyseessä ei ole käytöstä poistettu omaisuus, täyttääkö asian esittely sääntelyn mukaiset ehdot ja muotoseikat, joihin salassapitopäätös on perustunut ja ovatko Pääesikunta ja sisäministeriö olleet valmistelussa asianmukaisesti mukana?





Vastauksena kysymykseen esitän seuraavaa:





Puolustusministeri on 22.6.2017 esittelystä valtuuttanut puolustusvoimat lahjoittamaan maanpuolustuskoulutusyhdistykselle (MPK) vastikkeetta 400 itselataaviksi kertatuliaseiksi muunnettavaa 7.62 RK 62 rynnäkkökivääriä varusteineen. Puolustusministeriön tekemässä aseiden luovuttamista koskevan päätöksen perusteluissa ei sanota, että MPK olisi puolustusvoimien strateginen kumppani. Puolustusministeriön luovutuksesta tekemässä tiedotteessa on viitattu MPK:n rooliin puolustusvoimien strategisena kumppanina. Puolustusvoimien ja MPK:n välillä on kumppanuussopimus. Maininta strategisesta kumppanista on esillä tuoreessa Valtioneuvoston puolustusselonteossa (2017, s. 27).



Puolustusministeriön päätöksessä rynnäkkökiväärien lahjoittamisesta ei sanota, että aseita luovutettaisiin MPK:n julkisten hallintotehtävien hoitamiseen tai että luovutuksen lainsäädäntöpohjana olisi laki MPK:sta. Lainsäädäntöpohjana luovutukselle on valtion talousarviosta annetun lain (423/1988) 24 § 1 momentti, jolla säädetään valtion irtaimen omaisuuden luovuttamisesta. Edelleen, valtion talousarvioasetuksen (1243/1992) 72b § 1 momentin nojalla irtainta omaisuutta, joka on poistettu käytöstä, saa luovuttaa vastikkeetta, jos luovutusta on pidettävä valtion etujen kannalta perusteltuna ja tarkoituksenmukaisena. Tämä asetuksen kohta on esitetyssä kirjallisessa kysymyksessä aivan oikein todettukin. Puolustusministeriö on 18.7.2017 päivätyllä selvityspyynnöllä pyytänyt pääesikuntaa antamaan puolustusministeriölle selvityksen luovutuksen kohteena olevien aseiden käytöstä poistamisesta.

Puolustusministeriön päätös rynnäkkökiväärien lahjoittamisesta on julkinen asiakirja eikä Asian käsittelyyn täten sisälly salassapitopäätöstä.

Pääesikunta on esittänyt aseiden luovuttamista MPK:lle ja puolustusministeriö on tehnyt asiasta päätöksen.

Edellytyksenä aseiden luovuttamiselle on sisäministeriön alaisen poliisihallituksen hyväksyntä hallussapitolupien ja säilytyksen osalta. Asian valmistelussa on tehty yhteistyötä sisäministeriön ja poliisihallituksen kanssa.





Helsingissä 31.7.2017





Puolustusministeri Jussi Niinistö



Palaa otsikoihin